CELEX: 62007CN0496
Language: lv
Date: 2007-11-14 00:00:00
Title: Lieta C-496/07: Prasība, kas celta 2007. gada 14. novembrī — Eiropas Kopienu Komisija/Čehijas Republika

9.2.2008   
            
            
               LV
            
            
               Eiropas Savienības Oficiālais Vēstnesis
            
            
               C 37/3
            
         Prasība, kas celta 2007. gada 14. novembrī — Eiropas Kopienu Komisija/Čehijas Republika
   (Lieta C-496/07)
   (2008/C 37/03)
   Tiesvedības valoda — čehu
   Lietas dalībnieki
   
      Prasītāja: Eiropas Kopienu Komisija (pārstāvji — G. Rozet un M. Šimerdová, pārstāvji)
   
      Atbildētāja: Čehijas Republika
   Prasītājas prasījumi:
   
               —
            
            
               atzīt, ka, valsts tiesību aktos paredzēdama tiesības par tāda kuģa kapteini, kurš kuģo ar Čehijas karogu, būt tikai personai ar Čehijas pilsonību, Čehijas Republika nav izpildījusi pienākumus, ko tai uzliek EKL 39. pants;
            
         
               —
            
            
               piespriest Čehijas Republikai atlīdzināt tiesāšanās izdevumus.
            
         Pamati un galvenie argumenti
   Iepriekš minētās prasības pamatojumam Komisija izvirza šādus pamatus:
   Saskaņā ar Čehijas tiesību aktiem (Likums Nr. 61/2000) kuģa īpašniekam ir jānodrošina, lai tāda kuģa, kas kuģo ar Čehijas karogu, kapteinis būtu Čehijas pilsonis.
   Šāda nepārprotama un beznosacījuma prasība par Čehijas pilsonību, pēc Eiropas Kopienu Komisijas domām, ir pretrunā ar Eiropas Kopienu Tiesas nospriesto lietās C-405/01 (1) un C-47/02 (2). Komisija it īpaši norāda uz secināto sprieduma lietā C-405/01 44. punktā un sprieduma lietā C-47/02 63. punktā. Čehijas tiesību aktos paredzētā prasība, ka kuģa kapteinim ir jābūt Čehijas pilsonim, ir absolūta. Attiecīgajās Čehijas tiesību normās netiek ņemts vērā, kādā veidā un cik lielā mērā kuģa kapteinis faktiski īsteno savas publisko tiesību pilnvaras, kā tas paredzēts iepriekš minētajā Eiropas Kopienu Tiesas judikatūrā. Tikai tas fakts vien, ka Čehijas tiesībās tāda kuģa kapteinim, kurš kuģo ar Čehijas karogu, ir piešķirtas tādas pilnvaras, kuras ietilpst publisko tiesību pilnvaru jomā, nav pietiekams, lai varētu piemērot EKL 39. panta 4. punktā paredzēto atkāpi attiecībā uz darba ņēmēju brīvu pārvietošanos.
   Eiropas Kopienu Komisija uzskata, ka Čehijas Republikai ir pienākums saskaņot savus tiesību aktus ar Eiropas Kopienu Tiesas judikatūrā paredzēto, neskatoties uz to, ka (saskaņā ar Čehijas Republikas nostāju) pašreiz nav kuģu, kuri kuģotu ar Čehijas Republikas karogu.
   
      (1)  2003. gada 30. septembra spriedums lietā C-405/01 Colegio de Oficiales de la Marina Mercante Espagñola/Administración del Estado (Recueil, I-10391. lpp.) par Spānijas tiesību aktiem, kuros paredzēts, ka tādu kuģu, kas kuģo ar Spānijas karogu, kapteiņi un kapteiņa palīgi var būt tikai Spānijas pilsoņi.
   
      (2)  2003. gada 30. septembra spriedums lietā C-47/02 Albert Anker, Klaas Ras un Albertus Snopek (Recueil, I-10477. lpp.) par Vācijas tiesību aktiem, kuros paredzēts, ka tādu kuģu, kas kuģo ar Vācijas karogu un ar neliela mēroga kuģniecību (“Kleine Seeschifffahrt”) saistīto kuģu kapteiņi var būt tikai Vācijas pilsoņi.